**ŠALČININKŲ R. DIEVENIŠKIŲ ,, RYTO“GIMNAZIJA**

**Strateginis veiklos planas**

**2018-2021 m.**

**Dieveniškės**

**2018 m.**

**ĮVADAS**

Šalčininkų r. Dieveniškių ,,Ryto“ gimnazijos strateginio plano **tikslas – efektyviai ir tikslingai organizuoti gimnazijos veiklą, telkti bendruomenę sprendžiant aktualiausias ugdymo problemas, numatyti, kaip bus įgyvendinami mokymo ir ugdymo veiklai keliami reikalavimai, pasirinkti reikiamas veiklos kryptis ir prioritetus, numatyti bei planuoti mokymo(si) kaitos pokyčius.**

* Rengiant mokyklos strateginį planą 2018-2021 metams remtasi:
* Lietuvos Respublikos švietimo įstatymu;
* Valstybės švietimo 2013-2022 metų strategijos nuostatomis;
* Gimnazijos nuostatais (Šalčininkų rajono savivaldybės tarybos 2015 m. liepos 2 d. sprendimas Nr. T-145);
* Gimnazijos veiklos kokybės įsivertinimo rezultatai;
* Gimnazijos bendruomenės narių pasiūlymais ir rekomendacijomis;
* Gimnazijos 2015-2017 metų strateginiu veiklos planu.

Planas parengtas laikantis viešumo, atvirumo, bendradarbiavimo, tęstinumo, demokratijos ir protingumo principų.

Gimnazijos strateginį planą rengė darbo grupė, sudaryta gimnazijos direktoriaus 2018 m. birželio 7 d. įsakymu Nr. V1-181. Strateginio plano projektui pritarta 2018 m. birželio 14 d. gimnazijos tarybos posėdyje( protokolo Nr. V2- 03)

**GIMNAZIJOS PRISTATYMAS**

**BENDRA ĮSTAIGOS CHARAKTERISTIKA**

Lietuvos Respublikos Šalčininkų rajono savivaldybės Vyriausybės Įgaliotinio 1992 m gegužės 19 d. potvarkiu Nr. 306 p ,,Dėl vidurinių mokyklų atskyrimo ir pradinių mokyklų atidarymo“ atskiriamos lietuviškos klasės nuo Dieveniškių vidurinės mokyklos ir įkuriama Dieveniškių II-oji vidurinė mokykla.

Gimnazija vykdo pradinio, pagrindinio ir vidurinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą.

Nuo 1995 m. gimnazijai suteiktas ,,Ryto“ vardas.

Dirba 23 mokytojai, iš jų 6 metodininkai, 9 vyresnieji mokytojai.

Gimnazijoje veikia 10 neformaliojo ugdymo būrelių.

Nuo 1994 m. gimnazija išleido 24 abiturientų laidas

Gimnazijos adresas: Geranionų g. 34, Dieveniškės, Šalčininkų r.

El paštas – dievenryto@gmail.com

Interneto svetainė – [www.ryto.salcininkai.lm.lt](http://www.ryto.salcininkai.lm.lt)

Mokyklos grupė – bendrojo ugdymo mokykla

Mokymo kalba – lietuvių kalba.

Gimnazijos priklausomybė – Šalčininkų rajono savivaldybės mokykla.

Mokymo forma: dieninė.

**SITUACIJOS ANALIZĖS ETAPAI**

**Aplinkos analizė (PEST analizė)**

**Politiniai teisiniai veiksniai.**

Lietuvos švietimo politika yra orientuota į Vakarų šalių vertybes ir formuojama pagal Europos Sąjungos švietimo gaires ir prioritetus. Jais vadovaujantis kuriama valstybės ilgalaikės raidos strategija. Valstybės švietimo strategijoje 2013-2022 m. numatyta paversti Lietuvos švietimą tvariu pagrindu veržliam ir savarankiškam žmogui, atsakingai ir solidariai kuriančiam savo, valstybės ir pasaulio ateitį. Švietimo kokybę lemia tarpusavyje susiję veiksniai: švietimo valdymas ir finansavimas, ugdymo turinys, pedagogų kompetencija, infrastruktūra, organizacijos kultūra.

Šalčininkų r. Dieveniškių ,,Ryto” gimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos Seimo, Vyriausybės, Švietimo ir mokslo ministerijos, Šalčininkų rajono savivaldybės tarybos teisės aktais.

Gimnazija – biudžetinė, švietimo paslaugas teikianti institucija, priklausoma nuo šalyje ir rajono Savivaldybėje formuojamos švietimo ir ekonomikos politikos, Šalčininkų rajono savivaldybės priimamų sprendimų. Politiniai veiksniai turi įtakos visai gimnazijos bendruomenei, jų suinteresuotumui ugdymo kokybe. Švietimo politikoje nėra tęstinumo ir sistemingo planavimo, švietimo finansavimo nestabilumas, nepakankamas mokytojų parengimas, žemas mokytojų profesijos prestižas visuomenėje, nuolatinė brandos egzaminų tvarkos kaita.

Gimnazijos veiklą reglamentuoja steigėjo patvirtinti gimnazijos nuostatai, darbo tvarkos taisyklės, ugdymo proceso organizavimą ir ugdymo turinį reglamentuoja gimnazijos ugdymo planas, parengtas vadovaujantis Bendraisiais ugdymo planais. Ugdymo turinio įgyvendinimą, ūkinę –finansinę veiklą, neformaliojo švietimo organizavimą, pagalbos mokiniui teikimą, prevencinių priemonių įgyvendinimą ir kt. veiklą reglamentuoja gimnazijos pagalbos mokiniui specialisto, direktoriaus pavaduotojo ugdymui, darbo grupių parengtos ir gimnazijos direktoriaus patvirtintos tvarkos. Gimnazijos veiklos kryptis, tikslus ir prioritetus nurodo strateginiai planai.

**Ekonominiai veiksniai.**

Gimnazijos, kaip ir visų mokyklų, finansavimas priklauso nuo šalies ekonominės būklės. Naudojant klasės krepšelio skaičiavimo metodiką iki 2018 m. gimnazijos finansinė būklė stabilizavosi ir būtiniausiems poreikiams lėšų pakako. 2018-2021 m. numatomas nepakankamas biudžetas sėkmingai įgyvendinti numatytus tikslus. Greičiausiai prireiks steigėjo pagalbos įgyvendinant ugdymo planą.

Nuo 1999 m. sausio 1 d. gimnazija finansiškai savarankiška.

Gimnazija gauna papildomų lėšų dalyvaudama rajono ir šalies projektuose.

Gimnazijos bendruomenėje 2 proc. GPM lėšų surinkimas padeda geriau užtikrinti mokyklos funkcionavimą.

Gimnazija neturi finansinių įsiskolinimų.

**Socialiniai demografiniai veiksniai.**

Gerėjant ekonominei gyventojų padėčiai gerėja ir socialinė padėtis. Mažėja nedarniose šeimose augančių vaikų bei socialiai problemiškų mokinių skaičius. Nepalanki Lietuvos demografinė padėtis turi įtakos ir mūsų gimnazijai. Dieveniškių ,,Ryto” gimnazijoje mokinių skaičius kinta ženkliai, todėl klasių užpildymas nepatenkinamas. Vidutiniškai vienoje klasėje mokosi 8 mokiniai. Mokyklą lanko 54 mokiniai, kurie gyvena toliau negu 3 km nuo Dieveniškių ir kiekvieną dieną yra vežiojami į pamokas. Nemokamas maitinimas skiriamas 30 mokinių. Blogėja vaikų sveikatos būklė, todėl turi būti atkreiptas dėmesys į moksleivių sveikos gyvensenos įgūdžių ugdymą, žalingų įpročių prevenciją. Tėvams įsidarbinant, atsiranda poreikis ikimokyklinės ir priešmokyklinės grupės vaikams gimnazijoje būti ilgesnį laiką.

**Technologiniai ir edukaciniai veiksniai.**

Lietuvoje pastebimas visuomenės kompiuterinio raštingumo augimas. Informacinių technologijų plėtros kryptys apibrėžtos Lietuvos informacinės visuomenės plėtros koncepcijoje. Auga aprūpinimo kompiuterine įranga lygis. Mokykloje yra 44 kompiuteriai. Gimnazijoje skiriama dėmesio ir lėšų, kad mokytojai būtų aprūpinti šiuolaikinėmis ugdymo organizavimo priemonėmis. Sudarytos sąlygos naudotis kopijavimo aparatais, skeneriais, spausdintuvais, vaizdo ir garso technika, kompiuteriais, projektoriais, interaktyviomis lentomis, vaizdo kameromis, televizoriais ir kt. Tačiau vien tik kompiuterių skaičiaus didėjimas nepagerina ugdymo kokybės. Labai svarbu ir pedagogų kompetencija šioje srityje. Visi gimnazijos pedagogai yra baigę kompiuterinio raštingumo kursus. Visi gimnazijoje dirbantys mokytojai geba gerai naudoti informacines technologijas savo darbe. Kiekvienais metais gimnazijoje atnaujinama kompiuterinė įranga. Įdiegtas elektroninis dienynas, interneto ryšys, vietinis tinklas, veikia gimnazijos radijas.

**Vidaus išteklių analizė.**

**Materialiniai ištekliai.** Gimnazijos pastatas pastatytas 1960 metais. Bendras patalpų plotas 1426 kv. metrai. Gimnazijoje yra 14 kabinetų, aktų salė, veikia biblioteka su nuolatiniu internetiniu ryšiu bei skaitykla tačiau neturime savo chemijos kabineto, sporto salės, valgyklos ir privalome derintis prie kaimyninės gimnazijos. Tai apsunkina gero pamokų tvarkaraščio sudarymą. Gimnazijos pastato būklė gera, 2011 m. baigtas gimnazijos apšiltinimo renovacijos projektas. Gimnazija neturi savo autobuso, todėl suvaržyta kultūrinė, pažintinė veikla.

**Organizacinė struktūra.** Šalčininkų r. Dieveniškių ,,Ryto” gimnazijos steigėjas – Šalčininkų rajono savivaldybės taryba. Gimnazijai vadovauja direktorius. Veiklą koordinuoja pavaduotojas ugdymui ir pavaduotojas ūkiui. Gimnazijoje veikia gimnazijos taryba, mokytojų taryba, mokinių taryba bei metodinė taryba.

**Finansiniai ištekliai.** Gimnazija finansiškai savarankiška. Direktorius yra gimnazijos finansinių išteklių valdytojas. Gimnazijos veikla finansuojama iš savivaldybės biudžeto ir klasės krepšelio lėšų. Papildomos lėšos pritraukiamos gaunant projektų finansavimą, 2 % paramą.

**Ryšių sistema.** Visi gimnazijos kompiuteriai prijungti prie internetinio ryšio, yra 1 telefono abonentas. Naudojamasi elektroninio pašto paslaugomis, mokinių ir mokytojų registrais, NEC sistema KELTAS, švietimo valdymo informacine sistema ŠVIS, NEMIS, SODRA. Bankų pavedimai, vietiniai ir tarpiniai mokėjimai bei kitos operacijos atliekamos naudojant bankų internetines sistemas.

**Edukaciniai veiksniai.** Lietuvos Respublikos Švietimo ir mokslo ministerija nustato pagrindinius reikalavimus ugdymo turiniui formuoti ir ugdymo proceso organizavimo bendrąją tvarką reglamentuoja bendruosiuose ugdymo planuose. Gimnazijos ugdymo planas, dalykų programos, teminiai planai, pagalbos priemonės tenkina mokinių poreikius ir atitinka jų pasirinktą mokymosi lygį. Pedagogai, nuolat planingai keldami kvalifikaciją, įgydami vis naujų kompetencijų, efektyvina ugdymo procesą. Gimnazijoje, organizuojant renginius, išlaikomos ir diegiamos etninės kultūros tradicijos, patalpos optimaliai panaudojamos edukacinei veiklai. Gimnazija inicijuoja ir ieško efektyvių bendravimo ir bendradarbiavimo su mokinių tėvais formų. Pastebimas mokinių mokymosi motyvacijos mažėjimas, savarankiško darbo įgūdžių, atsakomybės trūkumas. Gimnazijoje mokiniams sudaromos sąlygos lankyti įvairius neformaliojo ugdymo būrelius.

**SSGG (stiprybių, silpnybių, galimybių ir grėsmių) analizė pagal gimnazijos veiklos sričių įsivertinimą:**

|  |  |  |  |  |
| --- | --- | --- | --- | --- |
| Veiklos sritis | Stipriosios pusės | Silpnosios pusės | Galimybės | Grėsmės |
| 1.REZULTATAI  1.1.Asmenybės branda  1.2. Pasiekimai ir pažanga | Dauguma gimnazijos mokinių žino savo gabumus ir polinkius, pasitiki savo jėgomis, nebijo iššūkių. Propaguoja sveiką gyvenimo būdą. Mokiniai nori ir moka bendrauti, dalyvauja įvairiose veiklose, projektuose, renginiuose, socialinėse–pilietinėse iniciatyvose. Savo atsakomybę ir iniciatyvą demonstruoja gimnazijoje veikiančioje Mokinių taryboje. Daugumai mokinių pažangos tempas yra tinkamas mokinio galioms.  Nuo 2016 m. rugsėjo 1 d. mokykloje skiriamas dėmesys mokinio individualiai pažangai. Kuriama ir nuolat tobulinama bendra individualios pažangos stebėjimo sistema.  Mokykloje analizuojami apibendrinti, susumuoti rezultatai. Sistemingai apmąstoma įvairių mokinių grupių, klasių pasiekimų dinamika. Turima vertinimo informacija ir tyrimų duomenimis remiamasi nustatant prioritetinius ugdymo(si) kokybės gerinimo mokykloje uždavinius, kuriant ir koreguojant mokyklos ugdymo turinį, pasirenkant mokymo(si) priemones ir metodus, planuojant mokytojų mokymąsi. Gimnazija atsakingai ir tikslingai teikia duomenis apie mokinių ir mokyklos pasiekimus mokinių tėvams, reguliariai organizuoja tėvų susirinkimus. Rengia trišalius susitikimus. | Ne visi mokytojai iškelia mokiniams mokymosi tikslus, kurie reikalautų pastangų ir atkaklumo.  Įsivertinimas mokiniams ne visada teikia augimo džiaugsmo ir atrodo prasmingas, ypatingai, kai pažangos nėra arba ji yra nežymi.  Mažėja mokinių, pasiekiančių aukštesnįjį išmokimo lygį.  Mokiniams stinga gebėjimų kelti sau iššūkius.  Pedagogams stinga gebėjimų taikyti veiksmingas pažangos vertinimo strategijas. | Mokinius mokyti įsivertinti asmeninę kompetenciją, konstruktyviai spręsti iškilusias problemas. Siekti nuolatinių iššūkių. Organizuoti pamokas netradicinėse erdvėse.  Tobulinti pasiekimų ir pažangos stebėjimą ir analizę.  Tobulinti mokytojų kompetencijas pasiekimų ir pažangos stebėjimo ir vertinimo pagrįstumo srityje. Įtraukti tėvus į mokinių mokymosi ir pažangos stebėjimą, tikslingą brandos egzaminų pasirinkimą ir karjeros planavimą. | Nepakankamas dėmesys gabiųjų mokinių ugdymui, todėl mažėja mokinių dalyvaujančių olimpiadose ir konkursuose.  Dalies tėvų ir mokinių pasyvumas planuojant tolesnes mokymosi ir veiklos galimybes.  Dalies mokinių pasyvumas įsivertinant savo pažangą. |
| UGDYMAS(IS) IR MOKINIŲ PATIRTYS  2.1.Ugdymo(si) planavimas  2.2.Vadovavimas mokymuisi  2.3. Mokymosi patirtys  2.4. Vertinimas ugdant | Geri gimnazijos mokinių santykiai ir savijauta, darbinga tvarka, saugi aplinka.  Ugdymo planas atitinka BUP reikalavimus, tvarkaraštis atitinka HN, suderintas su mokinių pavėžėjimu.  Gimnazijos tradicijos ir renginiai skatina mokinių lyderystę, ugdo pilietiškumą, patriotiškumą, sudaro galimybes ugdytis bendrąsias kompetencijas. Sistemingai analizuojami mokinių ugdymosi poreikiai ir teikiama pagalba. | Dalis tėvų abejingi savo vaikų ugdymui ir jo rezultatams.  Mokytojai naudoja mažai papildomų būdų, kurie padėtų tiksliau įvertinti mokinių individualią pažangą.  Dalis mokinių abejingai reaguoja į asmeninės pažangos matavimą. | Ugdymo proceso individualizavimas ir  diferencijavimas skirtingų gebėjimų mokiniams.  Tinkamas dalykinis ir metodinis mokytojų pasirengimas pamokoms. Mokymosi motyvacijos stiprinimas, pasinaudojant neformaliojo ir kaupiamojo vertinimo galimybėmis, įvairiomis skatinimo formomis.  Netradicinių pamokų organizavimas.  Remiantis geru mikroklimatu pamokoje, sudaryti sąlygas savivaldžiam mokymuisi ir kasdieniam formuojamajam vertinimui. | Prastėja mokymosi motyvacija, nesiekiama pažangos.  Nemokėdami mokytis, nesugebės atlikti užduočių savarankiškai, vertinti savo mokymosi, nesuvoks problemų ir nemokės jų spręsti.  Mažės pasitikėjimas mokykla. |
| UGDYMO(SI) APLINKOS  3.1. Įgalinanti mokytis fizinė aplinka  3.2. Mokymasis be sienų | Klasės aprūpintos visomis reikalingomis mokymosi priemonėmis.  Patalpos tinkamai pritaikytos ugdymo procesui vykdyti.  Erdvės išnaudojamos mokinių ir mokytojų darbų ir laimėjimų eksponavimui. | Mokykloje nepakankama edukacinių aplinkų įvairovė.  Mokytojai neišnaudoja turimų edukacinių aplinkų ir mokymosi virtualioje aplinkoje galimybių. | Mokyklos teritoriją pritaikyti ugdymui.  Ugdymui naudoti visas IKT suteikiamas galimybes. | Lėšų trūkumas pritaikant mokyklos aplinką edukaciniams poreikiams ir edukacinėms išvykoms mokinių mokymosi tikslais. |
| LYDERYSTĖ IR VADYBA  4.1. Veiklos planavimas ir organizavimas  4.2. Mokymasis ir veikimas komandomis  4.3. Asmeninis meistriškumas | Mokyklos veiklos planavimas grindžiamas bendrai apmąstytu mokyklos bendruomenės sutarimu, planai dera tarpusavyje. Bendruomenės nariai atsakingai įgyvendina planus.  Mokyklos tinklaveika yra atvira ir prasminga.  Mokyklos valdyme atstovaujami visų mokyklos bendruomenės narių interesai.  Vyksta nuolatinis profesinis tobulėjimas. | Nepakankamas bendradarbiavimas su tėvais. Dalis tėvų nenoriai dalyvauja vaikų ugdyme.  Nesistemingas kolegialus mokymasis, suplanuotų veiklų bei įsipareigojimų vykdymas.  Dalis mokytojų neišnaudoja visų profesinio tobulėjimo galimybių. | Įvairiomis formomis įtraukti tėvus į vaikų ugdymą.  Išnaudoti galimybę mokytis sąmoningai ir kryptingai drauge ir vieni iš kitų. | Dalies tėvų socialinės padėties neigiamas poveikis jų įsitraukimui į vaikų ugdymą.  Laiko stoka, veiklų ir pareigų gausa.  Motyvacijos tobulinti asmeninį meistriškumą stoka. |

**VEIKLOS STRATEGIJA**

**MOKYKLOS FILOSOFIJA**

Ant mokslo, krikščioniškos moralės ir etnokultūros pamatų auginamas gyvybės medis

**VIZIJA**

Dieveniškių ,,Ryto“ gimnazija - atvira kaitai, inovacijoms, nuolat besimokanti organizacija, ugdanti visų ugdymo pakopų mokinių dalykines ir bendrąsias kompetencijas, formuojanti brandžią, kūrybingą ir atsakingą už savo gyvenimą asmenybę, puoselėjančią tautos kultūrinį paveldą.

**MISIJA**

Dieveniškių ,,Ryto“ gimnazija teikia kiekvienam prieinamą, kokybišką ikimokyklinį, priešmokyklinį, pradinį, pagrindinį ir vidurinį išsilavinimą, integruoja tautinių mažumų moksleivius į Lietuvos sockultūrinį gyvenimą, stiprina pilietiškumą ir tautiškumą daugiakultūrėje aplinkoje, kelia problemas ir sugeba jas spręsti, atvira švietimo naujovėms, tarnauja savo bendruomenei ir bendradarbiauja su visuomene.

**VERTYBĖS:**

Pagarbus ir atsakingas elgesys, pilietiškumas, kūrybiškumas, atvirumas bendravimui ir naujovėms.

Strateginis tikslas: **UGDYMO(SI) KOKYBĖS TOBULINIMAS**

|  |  |  |  |  |  |
| --- | --- | --- | --- | --- | --- |
| **Uždaviniai** | **Priemonės** | **Laukiamas rezultatas** | **Atsakingi vykdytojai** | **Laikotarpis** | **Finansavimo šaltiniai** |
| * 1. **Sudaryti**   **daugiau galimybių kiekvienam mokiniui patirti mokymosi sėkmę** | 1.1.1. Periodiškai atlikti gimnazijos veiklos įsivertinimą taikant IQES online sistemos instrumentus, mokyklų įsivertinimo rekomendacijas. Stebėti ir analizuoti BE, PUPP rezultatus. | Bus gaunama grįžtamoji informacija administracijai, mokytojams, mokiniams, tėvams (globėjams). Bus tobulinama gimnazijos veikla. | Administracija gimnazijos veiklos įsivertinimo grupė | 2018-2021 | Žmogiškieji ištekliai |
| 1.1.2.Kryptingos ugdymo veiklos diferencijavimo ir individualizavimo plėtojimas | Gerėja mokinių dalykų žinios ir tų žinių derinimo bei praktinio taikymo įgūdžiai, stiprėja bendradarbiavimo ir kitos kompetencijos, atsiskleidžia kūrybiškumas ir kritinis mąstymas. Kasmet organizuojamos integruotos pamokos, renginiai, projektai. | Metodinės tarybos  nariai  Mokytojai | 2018-2021 | Mokinio krepšelio lėšos  Žmogiškieji ištekliai |
| 1.1.3. Efektyvios ugdymosi pagalbos teikimas įvairių poreikių mokiniams | Veiksminga Vaiko gerovės komisijos veikla. Teikiama ugdymosi pagalba, organizuojamos individualios konsultacijos. Bus sudaromos sąlygos paruošti namų darbus gimnazijoje. Gerėja ugdymosi rezultatai. | Mokytojai,  Socialinė pedagogė | 2018-2021 | Mokinio krepšelio lėšos  Paramos lėšos  Žmogiškieji ištekliai |
| 1.1.4. Kiekvieno mokinio individualios pažangos stebėjimo ir vertinimo sistemos analizė, tobulinimas ir naujų strategijų paieška. | Gimnazijoje sukurta ir veikia mokinio asmeninės pažangos fiksavimo sistema. Organizuota mokinių pažangos įgyvendinimo stebėsena: visi mokiniai moka įvertinti savo pažangą, supranta, kaip tobulinti rezultatus, į ką kreiptis pagalbos, savo iniciatyva išsiaiškina mokymosi poreikius. Sustiprėja mokytojų – mokinių – mokinių tėvų bendradarbiavimas siekiant aukštesnių ugdymosi rezultatų. Mažėja mokymosi nesėkmių, gerėja klasės mikroklimatas. | Darbo grupė  Mokytojai  Klasių vadovai  Metodinė taryba | 2018-2019 | Žmogiškieji ištekliai |
| 1.1.5. Mokytojų ir tėvų bendradarbiavimo padedant mokiniui mokytis tvarkos sukūrimas. | Tvarkoje bus numatyta bendradarbiavimo galimybės dėl mokinių mokymo sėkmės, bus sutarta dėl tėvų švietimo programų poreikių nustatymo bei švietimo paslaugų teikimo. Gerės mokinių mokymosi rezultatai, santykiai su mokytojais bei tėvais. | Darbo grupė  Klasių vadovai | 2018-2019 | Žmogiškieji ištekliai |
| 1.1.6. Mokinių mokėjimo mokytis kompetencijos ugdymas. | Auga mokinio mokėjimo mokytis kompetencija. Dauguma mokinių prisiima atsakomybę už mokymąsi. Parengtos Mokėjimo mokytis kompetencijos ugdymo rekomendacijos. | Mokytojai  Klasių vadovai | 2018-2021 | Žmogiškieji ištekliai |
| 1.1.7. Netradicinių, aktyvių, kūrybiškų edukacinių erdvių kūrimas ir akademinių žinių taikymas praktinėse veiklose. | Didžioji mokytojų dalis dirba inovatyviai. Aktyvi projektinė veikla, tarpdalykinė integracija (70% klasių mokinių dalyvauja projektinėje veikloje). Pamokos vyksta netradicinėse erdvėse. Einame geros mokyklos link mokyklinį gyvenimą paįvairindami įdomia veikla, įvykiais ir nuotykiais. | Mokytojai | 2018-2021 | Mokinio krepšelio lėšos  Žmogiškieji ištekliai  Laimėtų projektų lėšos |
| 1.1.8. Naujų skaitmeninių mokymo(si) priemonių diegimas ugdymo procese. | Mokymo procesas įtraukiantis kiekvieną mokinį. Efektyvios mokymosi laiko sąnaudos. Naudojamos įvairios mokymosi programos. | Metodinės tarybos nariai  Mokytojai | 2018-2021 | Mokinio krepšelio lėšos  Žmogiškieji ištekliai |
| 1.1.9. Ugdymo karjerai veiklų organizavimas. | Nuolat vykdomas mokinių ir esant reikalui jų tėvų informavimas, konsultavimas ugdymo karjerai klausimais. Kasmet tiriami mokinių poreikiai, vykdomi profesinio veiklinimo vizitai. Mokiniai susipažinę su tolimesnės savo karjeros galimybėmis. | Klasių vadovai  Socialinis pedagogas | 2018-2021 | Mokinio krepšelio lėšos  Nemokami informacijos šaltiniai |
| 1.1.10. Mokinių pamokų lankomumo gerinimas: mokinių lankomumo kontrolės sistemos tobulinimas | Atnaujinta lankomumo kontrolės sistema, mažėja be pateisinamos priežasties praleistų pamokų skaičius. Atnaujinta mokinių lankomumo ir vėlavimo į pamokas tvarka. | Socialinis pedagogas  Klasių vadovai Dalykų mokytojai | 2018-2019 | Žmogiškieji ištekliai |
| **1.2. Siekti nuolatinio mokytojų bendrųjų ir profesinių kompetencijų tobulinimo.** | 1.2.1. Gimnazijos vadovų ir mokytojų individualus ir grupinis dalyvavimas kvalifikacijos tobulinimo renginiuose. | 80 proc. bendruomenės narių dalyvauja kompetencijų tobulinimo renginiuose. Gimnazijos darbuotojų kvalifikacijos tobulinimas tikslingas, padedantis veiksmingai įgyvendinti ugdymo turinį. Gimnazijoje patobulinta ir įgyvendinama ,,Mokytojų, pagalbos specialistų ir vadovų kvalifikacijos tobulinimo tvarka”.  Vyksta kasmetiniai kvalifikacijos tobulinimo pokalbiai. | Gimnazijos vadovai  Metodinės tarybos nariai | 2018-2021 | Mokinio krepšelio lėšos |
| 1.2.2. Seminarų, kursų, mokymų, vykdytų projektų informacijos sklaida, dalinimasis gerąja patirtimi. | Gerėja bendradarbiavimas tarp mokytojų, atsiranda galimybė pasimokyti iš kolegų patirties (geros ir blogos) ir „pasimatuoti“ naujų metodų, skatinama mokytojų saviugda, kūrybiškumas ir lyderystė. | Metodinės tarybos nariai  Mokytojai | 2018-2021 | Žmogiškieji ištekliai |
| 1.2.3. Gimnazijos mokytojų veiklos ir kompetencijų įsivertinimas ir vertinimas. | Mokytojai kasmet reflektuoja savo pedagoginę veiklą, numato tobulintinas profesines sritis. Didėja pasitikėjimas savo profesiniu pasirengimu. 100 proc. mokytojų dalyvauja metų pokalbiuose. Juose analizuojama mokytojo veikla ir mokinių pasiekimai, numatomos individualios priemonės gerinti mokinių pasiekimams. | Gimnazijos vadovai  Atestacijos komisijos nariai | 2018-2021 | Žmogiškieji ištekliai |

Strateginis tikslas: **PILIETIŠKOS, KŪRYBIŠKOS, SVEIKOS IR SAUGIAI GYVENANČIOS BENDRUOMENĖS KŪRIMAS**

|  |  |  |  |  |  |
| --- | --- | --- | --- | --- | --- |
| **Uždaviniai** | **Priemonės** | **Laukiamas rezultatas** | **Atsakingi vykdytojai** | **Laikotarpis** | **Finansavimo šaltiniai** |
| 2.1. Formuoti savitą gimnazijos kultūrą, saugią ir palankią mokymosi aplinką | 2.1.1. Gimnaziją reprezentuojančių priemonių kūrimas/ atnaujinimas. | Išleisti leidiniai, lankstinukai, bloknotai, tušinukai su gimnazijos simbolika, straipsniai spaudoje ir t.t. | Darbo grupės | 2018-2021 | Žmogiškieji ištekliai  Paramos lėšos |
| 2.1.2. Informacijos skelbimas gimnazijos tinklalapyje | Atnaujintas tinklalapio dizainas. Laiku pateikiama aktuali informacija. | Darbo grupė  Gimnazijos vadovai | 2018-2021 | Žmogiškieji ištekliai  Mokinio krepšelio lėšos |
| 2.1.3. Gimnazijos bendruomenės mikroklimato tyrimas. | Sukurtas planas gerinantis daugumos gimnazijos narių psichologinę savijautą ir tarpusavio santykius. Sukurta saugesnė atmosfera ir aplinka gimnazijoje. | Darbo grupė  Gimnazijos vadovai | 2018-2021 | Žmogiškieji ištekliai |
| 2.1.4. Gimnazijos įsivertinimo rezultatų panaudojimas gimnazijos veiklos kokybės gerinimui. | Mokytojai žino, kad savęs vertinimo metu įgyja naujų kompetencijų, kurias gali panaudoti pamokose, kitoje ugdymo veikloje.  Įdiegta įsivertinimo sistema padeda nustatyti tobulintinus veiklos aspektus. | Gimnazijos vadovai | 2018-2021 | Žmogiškieji ištekliai  Mokinio krepšelio lėšos |
| 2.1.5. Mokinių ir tėvų poreikių tyrimas. | Pagal galimybės tenkinami bendruomenės poreikiai. Tėvai teigiamai vertina mokyklą, sukurtas palankus emocinis klimatas mokytis. | Darbo grupė  Socialinis pedagogas | 2018-2021 | Žmogiškieji ištekliai |
| 2.1.6. Sveikos gyvensenos propagavimo ir prevencinių projektų, renginių, sportinės veiklos organizavimas. | Atnaujintos ir sėkmingai veikia prevencinės programos (sveikos gyvensenos, patyčių ir t.t.). gimnazijos bendruomenės nariai jaučiasi saugūs, elgiasi vienas su kitu pagarbiai. Tėvai pasitiki gimnazija. Tęsiamos sveikos gyvensenos tradicijos. Nuolat vykdomos smurto, nusikalstamumo, žalingų įpročių prevencijos programos. Gimnazija kasmet įgyvendina bent vieną prevencinę programą.  Parengta ir įgyvendinama Bendrųjų kompetencijų ir gyvenimo įgūdžių ugdymo, žmogaus saugos, prevencinių ir kitų programų integravimo į ugdymo turinį ir tarpdalykinės integracijos tvarka. | Socialinis pedagogas  Klasių vadovai  Mokytojai. | 2018-2021 | Mokinio krepšelio lėšos  Žmogiškieji ištekliai  Laimėtų projektų lėšos  Nemokami informacijos šaltiniai |
| 2.1.7. Bendrosios mokinių kultūros ugdymas, siekiant jų pozityvaus bendravimo su bendraamžiais bei mokytojais. | Gerėjanti mokinių bendravimo kultūra. Tolerancija pagrįstas bendradarbiavimas. Pastabų skaičius sumažėja, 10% didėja pagyrimų skaičius el.dienyne. Sumažėja mokinių, be pateisinamos priežasties praleidžiančių pamokas, skaičius.  Stiprinami mokinių ryšiai su menų ir kultūros pasauliu. | Socialinis pedagogas  Klasių vadovai | 2018-2021 | Žmogiškieji ištekliai |
|  | 2.1.8. Gimnazijos bendruomenės tradicijų puoselėjimas. | Kasmet organizuojami tradiciniai gimnazijos renginiai, fiksuojami gimnazijos istorijos faktai, rengiama atvirų durų diena, aktyviai dalyvaujama projektuose. Kuriamos naujos, skatinančios bendruomenės kūrybiškumą tradicijos. Vykdoma neformaliojo švietimo veikla. Mokiniai ir mokytojai, neformalaus ugdymo ir projektinių veiklų metu, plėtoja dalykines ir bendrąsias kompetencijas. Ugdomos bendrakultūrinė, iniciatyvumo ir kūrybingumo, komunikavimo kompetencijos, darbo komandoje įgūdžiai. | Darbo grupės  Klasių vadovai  Gimnazijos vadovai | 2018-2021. | Mokinio krepšelio lėšos  Žmogiškieji ištekliai  Paramos lėšos |
| 2.2. Puoselėti gimnazijos narių pilietinį sąmoningumą ir lyderystę. | 2.2.1. Gimnazijoje veikiančio Tolerancijos ugdymo centro veiklos puoselėjimas. | Nuolat skatinama tautų draugystė bei bendradarbiavimas. Gimnazijos mokiniai dalyvauja akcijoje, konkursuose, konferencijose, skirtose tolerancijos tematikai. | Tolerancijos ugdymo centro nariai | 2018-2021 | Žmogiškieji ištekliai |
| 2.2.2. Pilietinių akcijų organizavimas ir dalyvavimas pilietinėse, socialinėse veiklose. | Mokiniai ir mokytojai inicijuoja ir dalyvauja pilietinėse akcijose ir renginiuose. Mokiniams laiku suteikiama socialinė pagalba, sukurta sveika, saugi aplinka. Suorganizuota viena labdaros akcija per mokslo metus. | Gimnazijos vadovai  Klasių vadovai  Socialinis pedagogas | 2018-2021 | Žmogiškieji ištekliai |
| 2.2.3. Pilietinių ir socialinių kompetencijų ugdymas per neformaliojo ugdymo veiklas. | Bus vykdomos pilietinės raiškos projektai, edukacinės pamokos valstybinėse įstaigose, įžymių žmonių minėjimai. Gimnazijoje organizuojamos valstybinės šventės. Ugdomos mokinių vertybės ir bendrosios kompetencijos. Mokiniai puoselėja istorinę atmintį, pilietinę savimonę, pagarbą istorinei praeičiai, demokratinėms vertybėms. | Gimnazijos vadovai  Klasių vadovai  Darbo grupės | 2018-2021 | Mokinio krepšelio lėšos  Nemokami informacijos šaltiniai |
| 2.2.4. Moksleivių dalyvavimas gimnazijos valdyme. | Mokiniai renka mokinių tarybą ir mokinių atstovus valdančiuose gimnazijos organuose. Taip didėja tikimybė, kad ateityje jaunuoliai aktyviai dalyvaus socialiniame ir politiniame gyvenime. | Gimnazijos vadovai  Gimnazijos taryba  Mokinių taryba | 2018-2021 | Žmogiškieji ištekliai |
|  | 2.2.5. Visų gimnazijos bendruomenės narių lyderystei gimnazijoje ir už jos ribų sąlygų sudarymas. | Daugumos savivaldų atstovai dalyvaus gimnazijos veiklos planavime bei vertinime. Savivaldos grupės teiks daugiau idėjų bei siūlymų siekiant pagerinti gimnazijoje vykdomų veiklų kokybę. | Gimnazijos vadovai  Gimnazijos taryba  Metodinė | 2018-2021 | Žmogiškieji ištekliai |
| 2.2.6. Nacionalinio saugumo ir pilietiškumo nuostatų stiprinimas. | Organizuojamos išvykos į karinius dalinius, susitikimai su kariais, Lietuvos šaulių sąjungos atstovais. Bendrojoje pilietinio ugdymo programoje I-II g klasių mokiniai supažindinami su šalies nacionalinio saugumo ir gynybos klausimais. | Istorijos mokytojas  Klasių vadovai. | 2018-2021 | Žmogiškieji ištekliai  Nemokami informacijos šaltiniai  Mokinio krepšelio lėšos |

**PLANO VYKDYMO STEBĖSENOS SISTEMA**

**Strateginio planavimo grupę sudaro:**

Pirmininkas – gimnazijos direktorius.

Nariai: mokytojai, administracijos nariai.

**Strateginio plano stebėsenos grupę sudaro:**

Pirmininkas – gimnazijos tarybos pirmininkas

Nariai: gimnazijos tarybos nariai

**Plano įgyvendinimo stebėsenos procesas**

Strateginio įstaigos plano stebėsena atliekama viso proceso metu ir visais lygiais.

Strateginio planavimo grupė pristato gimnazijos bendruomenei. Tokiu būdu visuomenė turi galimybę stebėti ir vertinti kaip įgyvendinami strateginiai tikslai ir teikti siūlymus bei pageidavimus.

Gimnazijos direktorius stebi ir įvertina, ar gimnazija įgyvendina strateginius tikslus ir programas, ar darbuotojai įvykdė pavestus uždavinius, ar vykdomų programų priemonės yra efektyvios ir atitinkamai patikslina strateginius veiklos planus.

Gimnazijos buhalteris stebi ir analizuoja, ar tinkamai planuojamos ir naudojamos biudžeto lėšos.

Gimnazijos taryba stebi ir analizuoja, ar tinkamai vykdomos programų priemonės, planuojamos ir naudojamos biudžeto lėšos.

**Pagrindinių planinių rodiklių apskaita ir analizė**

Strateginio plano stebėsenos grupė posėdžiauja kartą per metus. Rugpjūčio mėnesį vyksta praeitų metų veiklos ataskaitos analizė, kuri pateikiama gimnazijos bendruomenei visuotiniame bendruomenės susirinkime. Analizės duomenys fiksuojami gimnazijos tarybos protokoluose.

**Plano koregavimas ir pratęsimas**

Strateginio planavimo grupė kiekvienų metų birželio- rugpjūčio mėn. koreguoja pagal poreikį įstaigos strateginį planą.